FFOs innspill til Kommunal- og forvaltningskomiteen

## Kapittel 1540 Digitaliseringsdirektoratet, Post 27 Tilsynet for uu av IKT

Tilsynet for universell utforming av IKT har en viktig rolle i å føre tilsyn med at nettsider, apper, læremidler i skolen med mer er i tråd med regelverket om universell utforming. I 2023 gjorde de eksempelvis tilsyn med digitale løsninger i grunnskolen som avdekket brudd på kravene til universell utforming. Dette går ut over elever med dysleksi, lærevansker, nedsatt syn, nedsatt motorikk eller kognisjon, og gir disse elevgruppene dårligere forutsetninger for læring i skolen. Skolene gjør ikke det de skal for å tilpasse undervisningen.

Tilsynet har langt flere oppgaver enn de har ressurser til. For eksempel trenger de minst ni flere ansatte til å følge opp tilsyn rundt EUs webdirektiv, og datadrevne, digitale tilsyn[[1]](#footnote-2) (DDT), som nå er i en utprøvingsfase. Fra 2025 er det ingen midler til videre drift. Verktøyet har et enormt potensial, og kunne økt nivået fra dagens 30 000 tester til ***120 millioner tester***.

Det er behov for å styrke tilsynet betydelig, slik at det kan følge opp økt oppgavemengde og påse bedre etterlevelse av dagens regelverk for universell utforming av IKT. Tilsynet har opplyst oss om at varsel om bøtelegging er et effektivt tiltak for å sikre bedre etterlevelse av loven. Dette bidrar til at de fleste sakene kommer i mål før bøtelegging er nødvendig.

* **FFO ber komiteen om å styrke tilsynsmyndigheten for universell utforming av IKT-løsninger med 12 mill. kroner under kapittel 1540.**

Kap. 575 Ressurskrevende tjenester, post 60 Toppfinansieringsordning

Ordningen med toppfinansiering av ressurskrevende tjenester er en viktig ordning for å sikre gode tjenester til mennesker med funksjonsnedsettelse i kommunene. Innslagspunktet har økt jevnlig de siste ti årene. FFO er bekymret for utviklingen, og om den et treffsikker nok for kommunene.

I tillegg kommer det nye endringer som følge av nytt inntektssystem, uten at vi helt vet faktorene i dette. Dette skaper økt usikkerhet, og det er først i 2026 vi ser det totale bildet.

FFOs anbefaling har over flere år vært å senke innslagspunktet, slik at staten tar en større del av regningen. Slik kan man sikre helt nødvendige tjenester for de mest utsatte innbyggerne. Dette er ikke blitt mindre aktuelt i den økonomiske situasjonen kommunene står i nå. Vi mener det er rimelig og anstendig, når staten blir rikere og kommunene blir fattigere.

* FFO ber komiteen om å senke innslagspunktet og å følge nøye med på utviklingen i toppfinansieringsordningen for ressurskrevende tjenester, slik at alle kommuner skal kunne yte gode tjenester til sine innbyggere.

Kap. 581, post 70 Bostøtte

FFO har siden uførereformen i 2015 jobbet med en varig forbedring av bostøtteordningen for uføre som ikke var bostøttemottakere før 2015. Siden dette har gruppen kronisk syke og funksjonshemmede som lever på lave trygdeytelser, men som ikke får skjermet boutgiftene ved hjelp av bostøtte, økt. De strever med å opprettholde en trygg og stabil boform.

Dessverre ble det midlertidige regelverket med lavere egenandel og høyere inntektsgrenser avviklet i april i år. Uføre som med dette fikk litt mer i bostøtte er igjen falt ut av ordningen, og har fått økte bokostnader og lavere nettoinntekt.

Vi mener at tilleggsbevilgningen på 23 millioner kroner, som ble lagt inn etter budsjettforliket med SV i fjorårets budsjettforhandlinger, må bli videreført i 2025. Dette var en viktig kompensasjon knyttet til økte minstesatser for mottakere av AAP, KVP og uføretrygd, slik at det kunne gjøres tilpasninger i bostøtten. Det må sikres at denne gruppen ikke får redusert bostøtte eller faller ut av bostøtteordningen på grunn av økte minstesatser.

* FFO ber komiteen om å sikre en forbedret bostøtteordning for uføretrygdede ved at øvre inntektsgrenser for beregning av bostøtte heves.

Kap. 2412 Husbanken – startlån og etableringstilskudd

Regjeringen foreslår en låneramme på 29 mrd. kroner til Husbanken i 2025. Det er 10 milliarder mer enn da regjeringen overtok, men likevel 3 milliarder mindre enn hva Husbanken fikk i 2024.

Det foreslås 18 milliarder til ordningen med startlån, og av dette skal 1 milliard gå til et forsøk med startlån til førstegangsetablerere. Vi mener startlånsordningen må forbeholdes de aller mest utsatte i boligmarkedet, som ikke har mulighet til å få lån i en vanlig bank – som personer på ung-ufør stønad. Vi har sett tidligere at når ordningen utvides til en bredere målgruppe kan det gå ut over disse. Det var grunnen til at startlånsordningen ble innsnevret mot en mer spisset målgruppe for noen år siden.

Vi tok dette opp med komiteen i forbindelse med behandlingen av boligmeldingen i vår, og vårt budskap var at om ordningen skal utvides må den styrkes økonomisk for å sikre dagens målgrupper. Vi er derfor glade for å se at dette skal prøves ut før det innføres, og at det er øremerkede midler til forsøket.

I tillegg vil vi gjøre komiteen oppmerksom på at det er en tendens til at uføre og de med lavest inntekt faller ut av startlånordningen i dag. Ifølge Husbanken har det skjedd en forskyvning oppover i inntekt for mottakere av Startlån de siste årene. I tillegg går en større andel av startlånene til barnefamilier. Det er svært viktig for oss at unge med funksjonsnedsettelser og uføre fortsatt skal være en prioritert målgruppe for startlån.

Vi er også bekymret for **etableringstilskuddet**. Det er et effektivt virkemiddel som skal kompensere for manglende mulighet til å opparbeide seg egenkapital. Siden 2020 er tilskuddet til etablering ikke lenger øremerket i statsbudsjettet, men innlemmet i kommunenes rammetilskudd. Selv om kommuner fortsatt avsetter midler, er tilskuddene betydelig redusert og færre startlån innvilges i kombinasjon med etableringstilskudd[[2]](#footnote-3).

* FFO ber komiteen om å følge med på dette, og evt komme med tiltak som sikrer at startlån og etableringstilskudd opprettholdes som virkemidler rettet mot de svakeste i boligmarkedet.

1. Prosjektet Datadrive Digitalt Tilsyn (DDT) ble fullført i 2023, men bevilgningen ble avviklet fra 2024. [↑](#footnote-ref-2)
2. Husbankens årsrapporter viser at det i 2019 ble utbetalt 475 millioner til etableringstilskudd til 1818 husstander, mens det i 2023 ble utbetalt 347 millioner til 1222 husstander. [↑](#footnote-ref-3)